
E-pasta nosaukums 
Par automātiskā vakcinācijas talonu veidošanas pakāpenisku ieviešanu 
E-pasta teksts
Labdien!
Ņemot vērā ģimenes ārstu asociācijas ieteikumus par ieviešanas procesu, Nacionālais veselības dienests (turpmāk - Dienests) informē, ka, lai nodrošinātu pakāpenisku pāreju uz jauno funkcionalitāti un vienlaikus mazinātu administratīvo slogu ārstniecības personām, automātiskā vakcinācijas uzskaites dokumentu izveide un nosūtīšana uz Vadības informācijas sistēmu (VIS) tiks ieviesta pakāpeniski. 
Dienests informē, ka no 2026. gada 1. jūlija E‑veselības sistēmā tiks ieviestas izmaiņas vakcinācijas fakta reģistrēšanas funkcionalitātē – tiks precizētas klasifikatoru vērtības un ieviests papildu filtrs datu atlasei. Par plānotajām izmaiņām ir informēti informācijas sistēmu izstrādātāji. 
Laika posmā no 2026. gada 1. jūlija līdz 31. jūlijam būs pilnveidots vakcinācijas fakta ievades process, lai sagatavotu pamatu automatizētai talonu izveidei VIS. Šajā pārejas periodā vakcinācijas uzskaites dokumenti jāturpina sagatavot līdzšinējā kārtībā Vadības informācijas sistēmā un ārstniecības iestāžu darba organizācija nemainīsies. 
Savukārt no 2026. gada 1. augusta plānots ieviest funkcionalitāti, kas nodrošinās automātisku vakcinācijas uzskaites dokumenta (talona) izveidi un nosūtīšanu uz Vadības informācijas sistēmu (VIS). 

